**ՄՈՎՍԻՍՅԱՆ ԱՐԱ**

**«Շախմատ» առարկայի ուսուցչի մասնակցությունը հաստատության մեթոդմիավորումների առարկայական մասնախմբերի աշխատանքներին**

**Մեթոդական միավորման կառուցվածքն ու գործառույթները**

Համաձայն ՀՀ կառավարության «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅԱՆ OՐԻՆԱԿԵԼԻ  ԿԱՆՈՆԱԴՐՈՒԹՅՈՒՆԸ հաստատելու մասին» 2010 թվականի հուլիսի 15-ի N 954-Ն որոշման 77-րդ կետի՝ «Հանրակրթական դպրոցում կրթական գործունեության արդյունավետ կազմակերպման, ինչպես նաև զարգացման ծրագրերին աջակցելու և համայնքի հետ արդյունավետ համագործակցություն ապահովելու նպատակով ձևավորվում են խորհրդակցական մարմիններ` մանկավարժական խորհուրդ, առարկայական մեթոդական միավորումներ, ծնողական, աշակերտական, հոգաբարձուների խորհուրդներ: Հանրակրթական դպրոցում կարող են ձևավորվել խորհրդակցական կամ խորհրդատվական այլ մարմիններ»: Նույն որոշմամբ.

90-րդ կետով՝ «Մեթոդական միավորումները ստեղծվում են նույն առարկայի երեք և ավելի ուսուցիչների առկայության դեպքում։ Մյուս դեպքերում կարող են ձևավորվել մեթոդական միավորումներ հարակից առարկաների ուսուցիչներից»։

91-րդ կետով՝ «Դասվարների համար ստեղծվում է տարրական կրթության մեթոդական միավորում»:

92-րդ կետով՝ «Առարկայական կամ տարրական կրթության մեթոդական միավորումը`

1)քննարկում է հանրակրթական առարկայական չափորոշիչներին համապատասխան ուսումնական ծրագրերի, ուսումնական պլանների նախագծերը, նոր փորձարկվող դասագրքերը, ձեռնարկները, մեթոդական ձեռնարկները, և դրանց քննարկումների վերաբերյալ ուսուցիչներին (դասվարներին) տալիս երաշխավորություններ.

2) ուսումնասիրում, ընդհանրացնում է մանկավարժական առաջավոր փորձը և ներդնում պրակտիկ աշխատանքում.

3) նպաստում է ուսուցիչների (դասվարների) որակավորման բարձրացմանը.

4) որակավորման տարակարգ չունեցող սկսնակ ուսուցիչներին (դասվարներին) նախապատրաստում է ատեստավորման.

5)կազմակերպում է մասնագիտական և մանկավարժական-մեթոդական, խորհրդակցություններ, խորհրդատվություններ.

6) ուսուցիչներին (դասվարներին) հաղորդակից է դարձնում մանկավարժության նորագույն նվաճումներին, կազմակերպում է սեմինարներ, մանկավարժական-մեթոդական ընթերցումներ.

7)սահմանված կարգով կազմակերպում է փորձարկվող դասագրքերի փորձաքննություն.

8) մանկավարժական խորհրդում քննարկելուց հետո առաջարկություն է ներկայացնում հանրակրթական դպրոցի տնօրենին` ուսումնական պլանի դպրոցական բաղադրիչի ժամերի տնօրինման մասին.

9) կատարում է ուսումնական պլանով սահմանված դասաժամերի նախնական բաշխում և առաջարկություն է ներկայացնում հանրակրթական դպրոցի տնօրենին.

10) կազմակերպում է դպրոցական օլիմպիադաներ, առարկայական մրցույթներ և այլ միջոցառումներ»։

Փոխադարձ փոխօգնության շնորհիվ մեթոդական միավորումները բարձրացնում են նաև ուսուցիչների մասնագիտական որակները՝

●տիրապետել հաղորդակցման միջոցների, գործառույթների ու ոճերի վերաբերյալ գիտելիքների, փոխներգործության, փոխգործակցության հնարների, աշակերտական կոլեկտիվում ձևավորել բարենպաստ փոխհարաբերություններ,

●ուսուցման բազմազան, ինքնատիպ միջոցների ու մեթոդների տիրապետել:

Մեթոդական միավորումների նիստերը գումարվում են ամիսն առնվազն մեկ անգամ: Սահմանված կարգով նիստերն արձանագրվում են։

Կոնկրեը իմ պարագայում՝ «Շախմատ» առարկայի ուսուցիչը ընդգրկված է **«Ընդհանուր զարգացման առարկաներ»** առարկայական մեթոդական միավորումում, որի կազմում են նաև դպրոցի տնօրենի կրթական աջակցությունների գծով տեղակալը, **կերպարվեստի, տեխնոլոգիայի, երաժշտության, ռազմագիտության (ՆԶՊ) և ֆիզկուլտուրայի** երկու ոււսուցիչները:

**Հետազոտության նպատակն ու խնդիրները**

Հետազոտության **նպատակն** է հասկանալ.

1. Մեթոդական միավորումների աշխատանքի բարենպաստ ազդեցությունը «Շախմատ» առարկայի դասավանդման որակի վրա:
2. Միջառարկայական կապերի առկա վիճակը և դրանց զարգացման հնարավորությունները:
3. Մեթոդական միավորումների աշխատանքի արդյունավետությունը:

Հետազոտության ժամանակ բացահայտվել են հետևյալ **խնդիրները.**

1. Որոշ ուսուցիչներ, հիմնականում աշխատանքի համատեղության պատճառով, ունեն աշխատանքային մեծ ծանրաբեռնվածություն և չեն կարողանում մասնակցել մեթոդական միավորումների նիստերին: Արդյունքում՝ մեթոդական միավորումները լիարժեք չեն գործում:
2. Շախմատից բացի նաև կերպարվեստի, տեխնոլոգիայի, երաժշտության, ռազմագիտության (ՆԶՊ) առարկաների ուսուցիրները եզակի թվով են: Դրա հետևանքով հնարավոր չի լինում տվյալ առարկայի վերաբերյալ որևէ հարցի շուրջ ստանալ մասնագիտական կարծիք, խորհուրդ տվյալ առարկայի մեկ այլ մասնագետի կողմից:

**Հետազոտության թեմայի արդիականությունը․**

Այսօր ուսուցչի առջև դրված են նոր մարտահրավերներ, պահանջներ, որոնք ընդհանուր առմամբ ծառացած են դպրոցում՝ խորհրդակցական մարմինների, այդ թվում մեթոդական միավորումների առջև։ Համախմբված, միասնական աշխատանքի շնորհիվ մեթոդական միավորման յուրաքանչյուր անդամ ձեռք է բերում նոր կարողություններ և հմտություններ։

**Ուսուցիչների մասնակցությունը**

**մեթոդմիավուրումների աշխատանքներին**

Ուսուցչի համար շատ կարևոր է փոխգործակցությունը, համագործակցությունը մյուս ուսուցիչների հետ։ Փորձառու, վաստակաշատ ուսուցիչները կարող են նպաստել սկսնակների արդյունավետ դասապրոցեսի կազմակերպմանը։ Փոխադարձ դասալսումները, բաց դասեր կազմակերպելը, միջոցառումներ, սեմինարներ իրականացնելը օգնում են ուսուցիչներին ապահովել արդյունավետ ուսումնական գործընթացներ։ Նորարարական հնարքները, ուսուցման մեթոդները, համագործակցային ուսուցման գործընթացներն նպաստում են աշակերտների ինքնաճանաչողության, լսելու կարողության, դիմացինի հանդեպ հարգանքի, նոր նյութի ինքնուրույն վերլուծության, բարձր առաջադիմության ապահովմանը, ինչպես նաև՝ մեթոդական միավորման անդամների մանկավարժական, գիտական առաջընթացին։ Սերտ համագործակցությունը միմյանց հանդեպ, անաչառ քննադատությունը, քննարկումները կարող են միայն դրական ազդեցություն ապահովել համագործակցայիին համընդհանուր ուսումնական գործընթացում։

ՈՒսուցիչները մասնակցում են դպրոցի զարգացմանը և դպրոցական մշակույթի ձևավորմանը, որը նպաստում է ուսմանը և դպրոցում մոտիվացնող մթնոլորտին։ Դպրոցը հասարակությունից մեկուսացված տարածք չէ։ ՈՒստի ուսուցիչներից ավելի ու ավելի է պահանջվում խորհուրդներ տալ աշակերտներին, ծնողներին, աշխատել միջդպրոցական հանձնաժողովներում և ստանձնել առաջադրանքներ և պարտականություններ դպրոցի կառավարման մեջ։ Որքան շատ են դպրոցի ուսուցչական կազմում ընդգրկված անդամները զարգանում և խթանում ընդհանուր գիտելիքների ուսուցումը, այնքան ավելի հաջողակ են դասավանդման և ուսուցման գործընթացները։ Ակտիվ մասնակցություն, համատեղ պատասխանատվություն և թիմային աշխատանք է պահանջվում դպրոցի ներքին և արտաքին դպրոցական ծրագրերի իրականացման համար։ Սա նաև ներառում է համագործակցության ուսուցում։

Սակայն այս ամենին զուգահեռ, փաստ է նաև այն, որ թիմային, մեթոդական միավորման աշխատանքը միշտ չէ, որ կարելի է համարել ներդաշնակ, լինում են նաև հակասություններ։ Մեթոդական միավորման կառավարման միջև լինում են հակասություններ։ Թեև շատ ուսուցիչներ, ընդհանուր առմամբ, համաձայն են թիմային աշխատանքի հետ, ցանկության և իրականության միջև մեծ անջրպետ կա։ Սրա մասին են նշել հետազոտողներ Դիրկ Ռիխտերը և Հանս Անանդ Պանտը իրենց ուսումնասիրության ժամանակ։ Դրա համար նրանք հարցազրույց են վերցրել 1000 ուսուցիչներից։ Ուսուցիչների 97%-ը կարևոր է համարում գործընկերների հետ համատեղ աշխատանքը։ Սակայն 2/3 -ի համար թիմային աշխատանքն առաջին հերթին նշանակում է կանոնավոր կերպով փոխանակել ուսումնական նյութերը։ Միայն 1/10-ը համար է թիմային աշխատանքը նաև նշանակում նստել գործընկերների դասերին և հետադարձ կապ տալ և ստանալ։

Օգտագործելով մեթոդական միավորման կառուցվածքային գործընթացը՝ մենք և դուք կսովորենք, թե ինչպես կազմակերպել, մանակցել, խթանել առօրյա աշխատանքային կյանքում առկա խնդիրների լուծումների վերաբերյալ և օգուտ քաղել գործընկերների փորձից և հեռանկարներից։

**Եզրակացություն**

**Հետազոտությունը պարզեց․** հաջողություններն ու հույզերը կիսելը, խնդիրները միասին լուծելը, հետադարձ կապ ստանալը՝ մեթոդական միավորման մեջ գտնվող անդամների թիմային աշխատանքի առավելություններն են։ Ուսուցիչը պետք է սեփական ժամանակի մեծ ներդրում ունենա իր թիմի համար, աջակից լինի, կարողանա տեսնել և փաստել մեթոդմիավորման կատարած գործողությունների առավելություններն ու թերությունները. իր ներգրավածությունն այդ ամենում՝ լինեն դրանք աշակերտների գնահատականները, դասարանում ծագող դժվարություններին լուծումներ գտնելը, ծնողների հետ տարբեր հարցերի շուրջ քննարկումները։ Մեթոդական միավորումներում առողջ քննադատությունը պետք է ընդունվի որպես դրական վարքագիծ՝ աշխատանքներն էլ ավելի արդյունավետ դարձնելու համար։ Կրթության մասնագետները հաստատում են, որ դպրոցի համբավը բարձրանում է, երբ ուսուցիչները լավ են աշխատում միմյանց հետ, կա փոխըմբռնում և հարգանք։ Մեթոդական միավորումներն իրենց առաջնային դերն ու նշանակությունն ունեն դպրոցի գործունեության արդյունավետ կազմակերպման, զարգացման հարցում, եթե գործեն ամբողջ ուժով: Ուստի շախմատի ուսուցիչը ակտիվորեն մասնակցելով հաստատության մեթոդմիավորումների առարկայական մասնախմբերի աշխատանքներին՝ իր առջև դնում է հետևյալ նպատակը. օգտագործել հաստատության մեթոդմիավորումների առարկայական մասնախմբերին վերապահված գործառույթները, կարևորելով համագործակցային, միասնական աշխատանքը մեթոդմիավորման ներսում, բարելավել «Շախմատ» առարկայի դասավանդման որակը (մակարդակը), ուժեղացնել միջառարկայական կապերը և դրանք տեղափոխել գործնական հարթություն՝ կազմելով մջոցառումների տարեկան պլան և ընգրկելով այն մեթոդմիավորման աշխատանքային ծրագրում: Օրինակներ՝ քննարկել շախմատի բարերար ազդեցությունը մաթեմատիկա առարկայի վրա՝ դիտարկելով կոնկրետ թեմաներ: Նույնը ռազմագիտության և մյուս առարկաների պարագայում: Միաժամանակ ֆիզկուլտուրայի ուսուցչի հետ քնարկել շախմատի դասին կարճ ֆիզկուլտ դադարի մասին: Կերպարվեստի ժամին զարգացնել պատկերային մտածողությունը, օր՝ խրախուսել գեղեցկության նկատմամբ սերը դրսևորել՝ նկարելով շախմատի խաղաքարերը, ստեղծել և պատկերել որևէ դիրքը: Ինֆորմատիկայի ժամին սովորեցնել շախմատային տարբեր կայքերից օգտվել: Համոզված եմ՝ այս առումով կա համագործակցության մեծ պոտենցիալ:

Հետազոտող ուսուցիչ ՝ **Արա Մովսիսյան**

Երևան 2022

**Գրականության ցանկ**

1. ՀՀ կառավարության 2010 թվականի հուլիսի 15-ի N 954-Ն որոշում:
2. Երևանի 82 հիմնական դպրոցի «Ընդհանուր զարգացման առարկաներ» առարկայական մեթոդական միավորումականոնադրություն:

3. Երևանի թիվ 82 հիմնական դպրոցի «Ընդհանուր զարգացման առարկաներ» առարկայական մեթոդական միավորուման արձանագրությունների մատյան:

4. Նյութեր համացանցից